<classify> HALI ya sintofahamu imezuka katika kesi ya utakatishaji fedha na uhujumu uchumi, inayowakabili washtakiwa wanne akiwemo wakili maarufu Jijini Arusha, Medium Mwale, baada ya mmoja wa washitakiwa wa kesi hiyo, kukiri kosa watuhumiwa hao waliposomewa tena mashitaka. Tafrani hiyo ilizuka baada ya mtu huyo, ambaye ni raia wa Kenya, Don Bosco Gichana kukiri makosa, jambo lililoibua vurugu kutoka kwa wenzake ambao waliamua kumshushia makonde mahakamani.Tafrani ilizuka baada ya jaji kuahirisha kesi hiyo majira ya saa 11 jioni, ambapo Gichana alishambuliwa kwa makonde na wenzake, wakimshutumu kwa nini amekubali kosa, jambo litakalowaweka kwenye wakati mgumu wenzake watatu. Hata hivyo, askari magereza walifanikiwa kumtorosha mshtakiwa huyo na kumuweka kwenye mahabusu ya pekee huku wakisubiri usafiri wa kuwarejesha gerezani. Gichana alikiri katika Mahakama Kuu Kanda ya Arusha kuhusika katika kosa la kula njama na kutakatisha fedha haramu dola za Marekani 5,296,327.25 na kuifanya mahakama kupanga siku ya kutoa hukumu kwa mtuhumiwa.Kabla ya kukiri makosa yake, Wakili wa Serikali, Oswald Tibabyakyomya aliwasomea hati ya mashitaka watuhumiwa wote mbele ya Jaji wa Mahakama Kuu Kanda ya Arusha, Jaji Issa Maige. Alidai kuwa mshitakiwa huyo na wenzake, walitenda kosa hilo kwa nyakati tofauti kati ya mwaka 2009 na 2012. Pia, alidai mshtakiwa Medium Mwale anakabiliwa na makosa 46 ya utakasaji fedha haramu, kula njama, kughushi na kujipatia na mali iliyopatikana kwa njia ya uhalifu. Alidai mshtakiwa wa tatu, Boniface Mwimbwa anakabiliwa na makosa 11 yakiwemo ya kutakasa fedha haramu na kula njama na mshitakiwa wa nne, Elias Ndejembi anakabiliwa na makosa sita yakiwemo ya utakasaji fedha haramu na kula njama.Baada ya kusomewa mashitaka hayo 59 kila mmoja na kosa lake, washitakiwa watatu walikana na mshitakiwa, Don Gichana alikiri kutenda makosa hayo. Tibabyekomya aliendela kudai katika kesi hiyo, wana vielelezo 67 vya makosa yao na kati ya hivyo, tisa ni vya Don Bosco Gichana ambavyo alioneshwa na kuvikubali mbele ya mahakama hiyo.Mshitakiwa huyo baada ya kukubali, Jaji Maige aliwauliza mawakili wa mshitakiwa huyo, Benedict Ishabakaki na Augustine Shio, kama wanalo la kusema kabla ya kutoa hukumu. Shio aliomba mahakama hiyo kumpunguzia adhabu kwa sababu ana familia Nairobi nchini Kenya na amekaa ndani miaka mitano, lakini ametoa ushirikiano tangu Machi 30 mwaka huu alipoandika barua kwa Mkurugenzi wa Mashitaka DPP akikubali kosa.Naomba mahakama yako iangalie hilo inapotoa hukumu ili apewe adhabu ya chini lakini isiyoenda kinyume na sheria kwa ajili ya kumwezesha kuwa huru na sababu ni kijana mdogo aweze kwenda kujenga uchumi wa Afrika Mashariki akiwa huru kuliko akiwa ndani,alisema Ishabakaki alisema mshitakiwa huyo amekuwa ndani miaka mitano tangu Aprili 10 mwaka 2013 alipokamatwa, hivyo aliomba apewe faini ndogo, kwa kuzingatia hilo na apunguziwe adhabu sababu amekaa ndani bila kujiingizia kipato. Jaji Maige aliahirisha kesi hiyo hadi Septemba 18 mwaka huu atakapotoa hukumu kwa mshitakiwa huyo aliyekiri kutenda makosa hayo na kuwasomea hoja za awali washitakiwa wengine watatu.  <topic>: kitaifa 